CELEX: 
Language: da
Date: 2015-01-13
Title: Forslag til RÅDETS AFGØRELSE om accept af ændringerne til 1998-protokollen til 1979-konventionen om grænseoverskridende luftforurening over store afstande angående persistente organiske miljøgifte

|
			
		
		
		52014PC0749
		
			Forslag til RÅDETS AFGØRELSE om accept af ændringerne til 1998-protokollen til 1979-konventionen om grænseoverskridende luftforurening over store afstande angående persistente organiske miljøgifte /* COM/2014/0749 final - 2014/0358 (NLE) */
			
				
		
		
			
			   	BEGRUNDELSE
Konventionen om grænseoverskridende
luftforurening over store afstande (LRTAP-konventionen) af 1979, der er indgået
i FN/ECE-regi (De Forenede Nationers Økonomiske Kommission for Europa), er den
vigtigste folkeretlige ramme for samarbejde om og foranstaltninger til
begrænsning og gradvis reduktion af luftforureningen og dens skadelige
virkninger for menneskers sundhed i FN/ECE's område med særlig fokus på
grænseoverskridende luftforurening over store afstande. 
Konventionen blev undertegnet på vegne af Det
Europæiske Fællesskab den 14. november 1979 og godkendt ved Rådets
afgørelse 81/462/EØF af 11. juni 1981[1].

Indtil
nu er LRTAP-konventionen blevet udvidet med otte protokoller, bl.a.
Aarhusprotokollen af 1998 om persistente organiske miljøgifte (i det følgende
benævnt "protokollen"). Formålet med protokollen er at bekæmpe,
mindske og standse udledninger, emissioner og tab af persistente organiske
miljøgifte (POP). Den pålægger parterne, i) at afvikle produktionen og brugen
af stoffer, herunder aldrin, dieldrin og toxaphen, i overensstemmelse med de
angivne gennemførelseskrav, ii) at begrænse brugen af 
dichlordiphenyltrichlorethan (DDT), hexachlorcyclohexaner (HCH) og
polychlorerede biphenyler (PCB), og iii) at begrænse deres samlede årlige emissioner
af polycykliske aromatiske kulbrinter (PAH), dioxiner/furaner (PCDD/PCDF) og af
hexachlorbenzen (HCB) til niveauet for udledningerne i 1990 (eller et
alternativt år mellem 1985 og 1995). Parterne skal i denne forbindelse sikre,
i) at operatører af større stationære kilder til udledninger af PCDD/PCDF, PAH
og HCB, herunder forbrændingsanlæg, anlæg, der fremstiller koks, jern, stål og
aluminium samt træbeskyttelsesanlæg gør brug af de bedste tilgængelige
teknikker (BAT), ii) at visse affaldsforbrændingsanlæg overholder de givne emissionsgrænseværdier
for PCDD/PCDF, iii) at der træffes effektive foranstaltninger til at begrænse
POP-udledninger fra mobile kilder, og iv) at POP, når de er blevet til affald,
transporteres og bortskaffes på en miljøforsvarlig måde. Parterne skal også
udarbejde og ajourføre fortegnelser over udledninger af PCDD/PCDF, PAH og HCB
samt indsamle oplysninger vedrørende fremstilling og salg af de andre POP, der
er omfattet af protokollen. Parterne udvikler strategier, politikker og
programmer med sigte på at planlægge foranstaltninger og initiativer til
opfyldelse af deres forpligtelser i henhold til denne protokol. 
Fællesskabets
tiltrædelse af protokollen blev godkendt på Fællesskabets vegne ved Rådets
afgørelse 2004/259/EF af 19. februar 2004[2]. Protokollen, som trådte
i kraft den 23. oktober 2003 er overtaget i EU-retten gennem en række
instrumenter[3].
De omfatter navnlig Europa-Parlamentets og Rådets forordning (EF) nr. 850/2004
af 29. april 2004 om persistente organiske miljøgifte og om ændring af direktiv
79/117/EØF[4],
Europa-Parlamentets og Rådets direktiv 2000/76/EF af 4. december 2000 om
forbrænding af affald[5]
og Europa-Parlamentets og Rådets direktiv 2008/1/EF af 15. januar 2008 om
integreret forebyggelse og bekæmpelse af forurening[6], som nu begge er
erstattet af Europa-Parlamentets og Rådets direktiv 2010/75/EU af 24. november
om industrielle emissioner[7].

I overensstemmelse med protokollens artikel
10, stk. 3, har parterne vurderet, hvorvidt protokollens forpligtelser er tilstrækkelige
og effektive. Parterne blev så i 2007[8]
- navnlig på grundlag af forslag fra Den Europæiske Union - enige om at
påbegynde forhandlinger om revisionen af protokollens tekst og bilagene dertil.
Revisionen tilstræbte at opdatere listen over POP, der er omfattet af
protokollen, at gøre protokollen lettere at tilpasse til fremtidige udviklinger
af BAT og at lette tiltræden til den ændrede protokol for parter med en
overgangsøkonomi. Kommissionen blev derfor af Rådet for Den Europæiske Union
bemyndiget til i 2008 og 2009 at deltage i forhandlingerne på Den Europæiske
Unions vegne. 
Forhandlingsprocessen førte til vedtagelse ved
konsensus blandt de parter, der var til stede ved 27. møde af
forvaltningsorganet for LRTAP-konventionen, af beslutning 2009/1, 2009/2 og
2009/3 om ændring af protokollens tekst og bilag [9] og beslutning 2009/4 om
ajourføring af retningslinjerne for BAT[10].
Beslutning 2009/3, som ændrer bilag V til
protokollen om udpegelse af de bedste tilgængelige teknikker (BAT) til kontrol
af emissionerne af POP fra de kildekategorier, der er anført i protokollens
bilag VIII, og som sletter bilag VII om anbefalede kontrolforanstaltninger for
reduktion af emissioner af POP fra mobile kilder, kræver ikke parternes
ratificering. I overensstemmelse med artikel 14, stk. 4, i protokollen fik alle
parterne i protokollen underretning om denne ændring den 14. september 2010, og
den trådte i kraft den 14. december 2010. Beslutning 2009/4, der har til
formål at vedtage et dokument med retningslinjer for BAT til kontrol af
emissionerne af POP, kræver ikke parternes ratificering. 
I overensstemmelse med protokollens artikel
14, stk. 3, skal beslutning 2009/1 og 2009/2, som ændrer protokollens tekst og
dens bilag I, II, III, IV, VI og VIII, ratificeres af parterne. Den ændrede
protokol omfatter i) nye stoffer (hexachlorbutadien, tetra-, penta-, hexa- og
heptabromdiphenylethere, pentachlorbenzen, perfluoroctansulfonater (PFOS),
polychlorerede naphthalener og korte chlorparaffiner (SCCP), ii) opdaterer
gennemførelseskravene for DDT, heptachlor, hexachlorbenzen og PCB samt
emissionsgrænseværdierne for PCDD/PCDF-emissioner fra visse
affaldsforbrændingsanlæg, iii) fastlægger nye emissionsgrænseværdier for
PCDD/PCDF-emissioner fra sintringsanlæg og elektriske lysbueovne, og iv)
tilføjer PCB til listen over stoffer, hvis årlige emissioner skal forblive
under emissionsniveauet for referenceåret og skal indberettes. Den ændrede
protokol giver også parter med en overgangsøkonomi, som tiltræder den ændrede
protokol, en vis fleksibilitet med hensyn til fristerne for anvendelsen af emissionsgrænseværdierne
og BAT samt valget af referenceår, der er grundlaget for parternes nedbringelse
af deres samlede årlige emissioner af PCDD/PCDF, PAH, HCB og PCB. 
EU-lovgivningen, herunder navnlig Kommissionens forordning (EU) nr. 756/2010 og
757/2010 af 24. august 2010[11] og 519/2012 af 19. juni 2012[12], som ændrer forordning (EF) nr. 850/2004,
samt det nævnte direktiv om industrielle emissioner og de
gennemførelsesafgørelser, der er vedtaget i medfør heraf, og som fastlægger
BAT-konklusionerne for en række industrisektorer, navnlig for så vidt angår
jern- og stålproduktion[13],
gennemfører fuldt ud kravene i ændringerne til protokollen. De specifikke og
betingede undtagelser for produktion, markedsføring og anvendelse af SCCP og
PFOS, der er fastlagt i EU-lovgivningen, er i overensstemmelse med de tilladte
undtagelser i henhold til protokollen som ændret.
Ændringerne overtages yderligere med navnlig
et nyt direktiv, som fastlægger opdaterede nationale emissionslofter for visse
luftforurenende stoffer, og som tilvejebringer årlige nationale
emissionsfortegnelser, der bl.a. skal dække emissioner af POP, herunder PAH,
PCDD/PCDF, HCB og PCB[14].

På baggrund af ovenstående bør Den Europæiske
Union acceptere ændringerne af protokollen.  
I bilagene til denne afgørelse findes
teksterne om ændring af protokollen som indeholdt i Forvaltningsorganets
beslutning 2009/1 og 2009/2. 
2014/0358 (NLE)
Forslag til
RÅDETS AFGØRELSE
om accept af ændringerne til 1998-protokollen
til 1979-konventionen om grænseoverskridende luftforurening over store afstande
angående persistente organiske miljøgifte
RÅDET FOR DEN EUROPÆISKE UNION HAR —
under henvisning til traktaten om Den
Europæiske Unions funktionsmåde, særlig artikel 192, sammenholdt med artikel
218, stk. 6, litra a),
under henvisning til forslag fra
Europa-Kommissionen,
under henvisning til godkendelse fra
Europa-Parlamentet,
ud fra følgende betragtninger:
(1)                   
Unionen godkendte i 1981 FN/ECE-konventionen om
grænseoverskridende luftforurening over store afstande og blev dermed part i
konventionen[15].

(2)                   
Unionen godkendte den 19. februar 2004[16] 1998-protokollen til
konventionen om grænseoverskridende luftforurening over store afstande angående
persistente organiske miljøgifte og blev dermed part i protokollen. 
(3)                   
Parterne i protokollen til konventionen om
grænseoverskridende luftforurening over store afstande angående persistente
organiske miljøgifte påbegyndte i 2007 forhandlinger med henblik på yderligere
at beskytte menneskers sundhed og miljøet, herunder gennem opdatering af listen
over berørte stoffer og emissionsgrænseværdierne for visse
affaldsforbrændingsanlæg.
(4)                   
De parter, der var til stede på det 27. møde i Forvaltningsorganet
for FN/ECE-konventionen om grænseoverskridende luftforurening over store
afstande, vedtog ved konsensus beslutning 2009/1, 2009/2, 2009/3 og 2009/4 om
ændring af protokollen til konventionen om grænseoverskridende luftforurening
over store afstande angående persistente organiske miljøgifte.
(5)                   
Beslutning 2009/3 trådte i kraft og fik virkning
ved den fremskyndede procedure i protokollens artikel 14, stk. 4.
(6)                   
Beslutning 2009/4, der har til formål at vedtage et
dokument med retningslinjer for bedste tilgængelige teknikker til kontrol af
emissionerne af persistente organiske miljøgifte, kræver ikke ratificering.
(7)                   
Beslutning 2009/1 og 2009/2 kræver ratificering af
parterne i protokollen, jf. protokollens artikel 14, stk. 3.
(8)                   
Ændringerne af protokollen til konventionen om
grænseoverskridende luftforurening over store afstande angående persistente
organiske miljøgifte bør accepteres på Den Europæiske Unions vegne —
VEDTAGET DENNE AFGØRELSE: 
Artikel 1
Ændringerne af protokollen til konventionen om
grænseoverskridende luftforurening over store afstande angående persistente organiske
miljøgifte accepteres herved på Den Europæiske Unions vegne.
Teksten til ændringerne af protokollen er
knyttet til denne afgørelse.
Artikel 2
Formanden for Rådet bemyndiges til at udpege
den person, der er beføjet til at deponere det acceptinstrument, der er
omhandlet i artikel 14, stk. 3, i 1998-protokollen til konventionen om
grænseoverskridende luftforurening over store afstande angående persistente
organiske miljøgifte, på Den Europæiske Unions vegne med henblik på at udtrykke
Den Europæiske Unions samtykke i at blive bundet af protokollen som ændret.
Artikel 3
Denne afgørelse
træder i kraft på dagen for vedtagelsen.
Udfærdiget i Bruxelles, den […].
                                                                       På
Rådets vegne
                                                                       Formand
[1]               EFT L 171 af
27.6.1981, s. 11.
[2]               EUT L 81 af
19.3.2004, s. 35.
[3]               De nærmere krav til indberetning af udledninger til
luften af PAH, HCB, dioxiner/furaner og PCB er anført i en særskilt afgørelse
fra Forvaltningsorganet for LRTAP-konventionens parter og er omfattet af
Kommissionens forslag til Europa-Parlamentets og Rådets direktiv om
nedbringelse af nationale emissioner af visse luftforurenende stoffer og om
ændring af direktiv 2003/35/EF af 18. december 2013, COM(2013) 920.
[4]               EUT L 158 af
30.4.2004, s. 7.
[5]               EFT L 332 af 28.12.2000, s. 91.
[6]               EUT L 24 af
29.1.2008, s. 8.
[7]               EUT L 334 af
17.12.2010, s. 17.
[8]               Forvaltningsorganets rapport fra dets 25. møde (10.-13.
december 2007), ECE/EB.AIR/91. 
[9]               Beslutning 2009/1, 2009/2 og 2009/3 ved 27. møde i
forvaltningsorganet for konventionen, 14. – 18. december 2009,
ECE/EB.AIR/99/Add.1. 
[10]             Beslutning 2009/4 ved 27. møde i forvaltningsorganet for
konventionen, 14. – 18. december 2009, ECE/EB.AIR/99/Add.1. 
[11]             EUT L 223 af 25.8.2010, hhv. s. 20 og 29.
[12]             EUT L 159 af 20.6.2012, s. 1.
[13]             Kommissionens gennemførelsesafgørelse 2012/135/EU af
28. februar 2012 om fastlæggelse af BAT (bedste tilgængelige
teknik)-konklusioner i henhold til Europa-Parlamentets og Rådets direktiv
2010/75/EU om industrielle emissioner for jern- og stålproduktion, EUT L 70 af
8.3.2012, s. 63.
[14]             Forslag til Europa-Parlamentets og Rådets direktiv om
nedbringelse af nationale emissioner af visse luftforurenende stoffer og om
ændring af direktiv 2003/35/EF af 18. december 2013, COM(2013) 920.
[15]             EFT L 171 af 27.6.1981, s. 11.
[16]             EUT L 81 af 19.3.2004,
s. 35.
BILAG
Tillæg
til forslag til
Rådets afgørelse
om accept af ændringerne til
1998-protokollen til 1979-konventionen om grænseoverskridende luftforurening
over store afstande angående  persistente organiske miljøgifte
Beslutning 2009/1
Ændring af teksten og bilag I, II, III, IV, VI og VIII til
1998-protokollen angående
persistente organiske miljøgifte
Parterne
i protokollen af 1998 angående persistente organiske miljøgifte har på Forvaltningsorganets
27. møde
besluttet
at foretage følgende ændringer i 1998-protokollen angående persistente
organiske miljøgifte ("POP-protokollen") til konventionen om
grænseoverskridende luftforurening over store afstande:
ARTIKEL
1: ÆNDRING
A.           Artikel 1
Nr. 12 erstattes af følgende:
"ny stationær kilde": enhver
stationær kilde, som anlægges eller ændres væsentligt mere end 2 år efter
ikrafttræden for en part:
a)         af nærværende protokol eller
b)         en ændring til nærværende protokol, som for så
vidt angår en stationær kilde enten indfører nye grænseværdier i del II af
bilag IV eller indfører den kategori i bilag VIII, som den pågældende kilde er
omfattet af.
Det er op til de kompetente nationale
myndigheder at beslutte, hvorvidt en ændring er væsentlig eller ej, under
hensyntagen til bl.a. de miljømæssige fordele ved ændringen.
B.         Artikel
3
1.         I artikel 3, stk. 5, litra b), nr. i), og stk. 5, litra b),
nr. iii), i POP-protokollen skal udtrykkene:
"for
hvilke de bedste tilgængelige teknikker identificeres i bilag V" hhv.
"for hvilken der i bilag V identificeres de bedste tilgængelige teknikker"
erstattes af
udtrykket:
"for hvilke
retningslinjer, som parterne har vedtaget på et af Forvaltningsorganets møder,
identificerer de bedste tilgængelige teknikker".
2.         Der sættes punktum efter stk. 5,
litra b), nr. iv).
3.         Stk. 5, litra b), nr. v), udgår.
C.          Artikel 13
Udtrykket "Bilag V
og VII har karakter af henstillinger" erstattes af udtrykket "Bilag V
har karakter af en henstilling."
D.          Artikel 14
1.         Stk. 3 affattes således:
"3. Ændringer af denne
protokol og af bilag I-IV, VI og VIII, vedtages ved konsensus af de parter, som
er til stede ved et møde i Forvaltningsorganet, og træder i kraft for de
parter, som har accepteret dem, på den halvfemsindstyvende dag efter den dag,
på hvilken to tredjedele af dem, der var parter på tidspunktet for vedtagelsen,
har deponeret deres acceptinstrument for ændringerne hos depositaren. Ændringer
træder i kraft for alle andre parters vedkommende på den halvfemsindstyvende
dag efter den dato, hvor den pågældende part har deponeret sit
acceptinstrument. Dette stykke gælder med forbehold af stk. 5a og 5b."
2.         I stk. 4 erstattes udtrykket
"bilag V og VII" af udtrykket "bilag V", og udtrykket
"disse bilag" erstattes af udtrykket "bilag V".
3.         I stk. 5 udgår udtrykket
"eller VII", og udtrykket "det pågældende bilag" erstattes af
udtrykket "bilag V"."
4.         Følgende nye stykker indsættes
efter stk. 5:
"5a. For de parter, der har
afgivet accept, træder proceduren i stk. 5b i stedet for proceduren i stk. 3
for så vidt angår ændringer af bilag I-IV, VI og VIII.
5b.
a)          Ændringer af bilag I-IV, VI og VIII
vedtages ved konsensus blandt de tilstedeværende parter på et møde i Forvaltningsorganet.
Ved udløbet af en frist på ét år fra datoen, på hvilken ECE's eksekutivsekretær
har underrettet samtlige parter om ændringen, træder ændringen af de pågældende
bilag i kraft for de parter, som ikke har underrettet depositaren i
overensstemmelse med bestemmelserne i litra b)
b)         En part, som ikke kan godkende en
ændring af bilag I-IV, VI og VIII, skal skriftligt underrette depositaren herom
inden ét år efter datoen for meddelelsen om ændringens vedtagelse. Depositaren
meddeler straks alle parter, at man har modtaget en sådan underretning. En part
kan til enhver tid erstatte sin tidligere underretning med en accept, og efter
deponering af et acceptinstrument hos depositaren træder ændringen af det
pågældende bilag i kraft for den pågældende part
c)          En ændring af bilag I-IV, VI og VII
træder ikke i kraft, hvis i alt seksten eller flere parter enten:
i) har foretaget en underretning i
overensstemmelse med bestemmelserne i litra b) eller
ii)
ikke har accepteret den procedure, der er beskrevet i dette stykke, og endnu ikke
har deponeret et acceptinstrument i overensstemmelse med bestemmelserne i stk.
3."
E.        Artikel 16
Efter stk. 2 tilføjes følgende nye
stykke:
"3. En stat eller regional
organisation for økonomisk integration angiver i sit ratifikations-, accept-,
godkendelses- eller tiltrædelsesinstrument, hvis den ikke ønsker at være bundet
af de i artikel 14, stk. 5b, beskrevne procedurer, for så vidt angår ændring af
bilag I-IV, VI og VIII."
F.         Bilag I
1.         I fortegnelsen, under stoffet DDT,
udgår betingelserne (nummer 1 og 2) under afvikling af fremstilling og
erstattes af ordet "Ingen", og under betingelserne for brug udgår udtrykket
"bortset fra det i bilag II anførte".
2.         I fortegnelsen, under stoffet
Heptachlor, udgår betingelserne for brug og erstattes af ordet
"Ingen".
3.         I fortegnelsen, under stoffet
Hexachlorbenzen, udgår betingelserne for både fremstilling og brug og erstattes
hver især af ordet "Ingen".
4.         Følgende stoffer indsættes i
fortegnelsen ved at indsætte følgende rækker i den korrekte alfabetiske
rækkefølge:
 Hexachlorbutadien CAS: 87-68-3 || Fremstilling || Ingen 
   || Brug || Ingen 
 Hexachlorcyclohexaner (HCH) (CAS: 608-731), herunder lindan (CAS: 58-89-9) || Fremstilling || Ingen 
 Brug || Ingen, bortset fra gammaisomeren af HCH (lindan), som anvendes som topisk insekticid til sundhedsbeskyttelse for mennesker.  En sådan brug skal genevalueres i medfør af denne protokol i 2012 eller ét år efter ændringens ikrafttræden, hvis dette er senere. 
 Hexabromdiphenylethera/ og heptabromdiphenylethera/ || Fremstilling || Ingen 
 Brug || 1.  En part kan tillade genanvendelse af produkter, som indeholder eller kan indeholde disse stoffer, og brugen og den endelige bortskaffelse af produkter fremstillet af genanvendte materialer, som indeholder eller kan indeholde disse stoffer, forudsat at genanvendelsen og den endelige bortskaffelse udføres på en miljøforsvarlig måde og ikke fører til nyttiggørelse af disse stoffer med henblik på at genbruge dem. 2.  Begyndende i 2013 og derefter hvert fjerde år, indtil den foranstående betingelse fjernes eller på anden vis udløber, evaluerer Forvaltningsorganet parternes fremskridt hen imod det endelige mål, som er at eliminere disse stoffer indeholdt i produkter, og undersøger, om der fortsat er behov for betingelsen, som under alle omstændigheder udløber senest i 2030. 
 Tetrabromdiphenyletherb/ og pentabromdiphenyletherb/ || Fremstilling || Ingen 
 Brug || 1.  En part kan tillade genanvendelse af produkter som indeholder eller kan indeholde disse stoffer, og brugen og den endelige bortskaffelse af produkter fremstillet af genanvendte materialer, som indeholder eller kan indeholde disse stoffer, forudsat at genanvendelsen og den endelige bortskaffelse udføres på en miljøforsvarlig måde og ikke fører til nyttiggørelse af disse stoffer med henblik på at genbruge dem. 2.  Begyndende i 2013 og derefter hvert fjerde år, indtil den foranstående betingelse fjernes eller på anden vis udløber, evaluerer Forvaltningsorganet parternes fremskridt hen imod det endelige mål, som er at eliminere disse stoffer indeholdt i produkter, og undersøger, om der fortsat er behov for betingelsen, som under alle omstændigheder udløber senest i 2030. 
 Pentachlorbenzen CAS: 608-93-5 || Fremstilling || Ingen 
 Brug || Ingen 
 Perfluoroctansulfonat (PFOS)c/ || Fremstilling || Ingen, bortset fra fremstilling til brug a)-c) i det følgende og a)-e) i bilag II 
 Brug || Ingen, bortset fra følgende brug og brug a)-e) i bilag II: a) Kromgalvanisering, kromanodisering og negativ ætsning (reverse etching) indtil 2014 b) Strømløs nikkelpolytetrafluorethylenudfældning indtil 2014 c) Ætsning af plastsubstrater inden deres metallisering indtil 2014 d) Brandbekæmpelsesskum, men kun hvis de var fremstillet eller i brug senest 18. december 2009 For så vidt angår brandbekæmpelsesskum: i) Parterne bør tilstræbe senest i 2014 at eliminere brandbekæmpelsesskum, der indeholder PFOS, som var fremstillet eller i brug senest den 18. december 2009, og rapportere deres fremskridt hermed til Forvaltningsorganet i 2014 ii) Med udgangspunkt i parternes rapporter og nr. i) vurderer Forvaltningsorganet senest i 2015, hvorvidt brugen af brandbekæmpelsesskum, der indeholder PFOS, som var fremstillet eller i brug senest den 18. december 2009, bør underlægges yderligere begrænsninger. 
5.         I fortegnelsen under stoffet PCB
udgår teksten og erstattes af følgende række:
 Polychlorerede biphenyler (PCB)d/ || Fremstilling || Ingen 
 Brug || Ingen. For så vidt angår PCB i brug på ikrafttrædelsesdatoen skal parterne: 1.  Gøre en ihærdig indsats med henblik på at:    a) eliminere brugen af identificerbare PCB i udstyr (dvs. transformatorer, kondensatorer eller andre beholdere indeholdende væskerester), der indeholder PCB i større mængder end 5 dm3 med en koncentration på 0,05 % PCB eller derover, snarest muligt og senest den 31. december 2010, eller den 31. december 2015 for lande med overgangsøkonomier    b) destruere eller dekontaminere på en miljøforsvarlig måde:    - alle flydende PCB omhandlet i litra a) samt øvrige flydende PCB indeholdende mere end 0,005 % PCB, som ikke findes i udstyr, snarest muligt og senest den 31. december 2015, eller den 31. december 2020 for lande med overgangsøkonomier    - alle flydende PCB omhandlet i stk. 2, litra a), senest den 31. december 2029    c) dekontaminere eller bortskaffe udstyr omhandlet i pkt. 1, litra a), og pkt. 2, litra a, på en miljøforsvarlig måde. 2.  Tilstræbe at:    a) identificere og standse brug af andet udstyr (f.eks. transformatorer, kondensatorer eller andre beholdere indeholdende væskerester), der indeholder mere end 0,005 % PCB og større mængder end 0,05 dm3, snarest muligt og senest den 31. december 2025    b) identificere andre produkter, der indeholder mere end 0,005 % PCB (f.eks. kabelkapper, lagret kalfatring og malede genstande), og håndtere dem i overensstemmelse med artikel 3, stk. 3. 3.  Sikre, at det udstyr, der beskrives i pkt. 1, litra a), og pkt. 2, litra a), ikke eksporteres eller importeres til andre formål end miljøforsvarlig affaldshåndtering. 4.  Fremme følgende for at mindske eksponering og risiko med sigte på at reducere brugen af PCB:    a) udelukkende bruge PCB i intakt og tæt udstyr og kun i områder, hvor risikoen for udslip til miljøet kan minimeres og hurtigt afhjælpes    b) ikke bruge PCB i udstyr i områder, som har tilknytning til fremstilling eller forarbejdning af fødevarer eller foder. Ved anvendelse i områder, hvor mennesker færdes, herunder skoler og hospitaler, træffe alle rimelige foranstaltninger til at forhindre strømsvigt, som kan medføre brand, samt løbende kontrollere udstyr for lækager. 
6.         Fodnote a/ i slutningen af bilag I
udgår.
7.         I slutningen af bilag I
tilføjes følgende fodnoter:
"a/ "Hexabromdiphenylether og
heptabromdiphenylether" er 2,2',4,4',5,5'- hexabromdiphenylether (BDE-153,
CAS-nr.: 68631-49-2), 2,2',4,4',5,6'- hexabromdiphenylether (BDE-154, CAS-nr.:
207122-15-4), 2,2',3,3',4,5',6 heptabromdiphenylether (BDE-175, CAS-nr.:
446255-22-7), 2,2',3,4,4',5',6- heptabromdiphenylether (BDE-183, CAS-nr.:
207122-16-5) og andre hexa- og heptabromdiphenylethere i kommerciel octabromdiphenylether."
"b/ "Tetrabromdiphenylether og
pentabromdiphenylether" er 2,2',4,4'-
tetrabromdiphenylether (BDE-47, CAS-nr.: 40088-47-9) og
2,2',4,4',5-
pentabromdiphenylether (BDE-99, CAS-nr.: 32534-81-9) og andre
tetra- og pentabromdiphenylethere i kommerciel pentabromdiphenylether."
"с/ Perfluoroctansulfonat (PFOS) er stoffer
defineret ved bruttoformel C8F17S02X, hvor X = OH, metalsalt, halider, amider
eller andre derivater, herunder polymerer."
"d/ Ved "polychlorerede biphenyler" forstås aromatiske
forbindelser, der er dannet på en sådan måde, at biphenylmolekylets brintatomer
(to benzenringe forbundet med en enkelt kulstof-kulstof-binding) kan erstattes
af op til ti chloratomer."
G         Bilag II
1.         Stofferne og oplysningerne for
stofferne DDT, HCH og PCB i tabellen lige efter det første afsnit i bilag II
udgår.
2.         Følgende stof indsættes i
fortegnelsen ved at indsætte følgende række i den korrekte alfabetiske
rækkefølge:
 Stof || Krav til gennemførelsen 
 Perfluoroctansulfonater (PFOS) a/ || Begrænset til anvendelse til || Betingelser 
 a) fotoresister eller antireflektive coatings til fotolitografiske processer b) fotografiske coatings til film, papir og trykplader c) dughindrende midler til brug ved ikke-dekorativ hårdforkromning (VI) befugtningsmidler til anvendelse i kontrollerede elektropletteringssystemer d) hydrauliske væsker til luftfartsindustrien e) visse typer medicinsk udstyr (f.eks. fremstilling af lag af ethylentetrafluorethylen-copolymer (ETFE) og røntgenabsorberende ETFE, medicinsk udstyr til in vitro-diagnostik og CCD-farvefiltre) || Parterne bør træffe foranstaltninger til at eliminere disse anvendelser, når der findes egnede alternativer. Senest i 2015 og derefter hvert fjerde år, skal hver part, som anvender disse stoffer, indberette fremskridt med at eliminere dem og forelægge Forvaltningsorganet oplysninger om sådanne fremskridt. Med udgangspunkt i indberetningerne genvurderes de begrænsede anvendelser. 
a/ Perfluoroctansulfonat (PFOS) er
stoffer defineret ved bruttoformel C8F17S02X, hvor X = OH, metalsalt, halider,
amider eller andre derivater, herunder polymerer.
H.        Bilag III
1.         Teksten under overskriften
"Referenceår" for hvert af stofferne opført i bilag III udgår og
erstattes af følgende tekst:
"1990 eller et andet år fra
1985 til og med 1995, eller - for lande med overgangsøkonomier - et andet år
fra 1985 til og med det år protokollen træder i kraft for en part, og som den
pågældende part angiver i forbindelse med ratificering, accept, godkendelse
eller tiltrædelse"
2.         I fortegnelsen indsættes under
navnet på stoffet Hexachlorbenzen følgende tekst: "CAS: 118-74-1".
3.         Stoffet PCB indsættes i
fortegnelsen ved at indsætte følgende række i slutningen af oversigten:
 PCBc/ || 2005 eller et andet år fra 1995 til og med 2010, eller - for lande med overgangsøkonomier - et andet år fra 1995 til og med det år protokollen træder i kraft for en part, og som den pågældende part angiver i forbindelse med ratificering, accept, godkendelse eller tiltrædelse." 
4.         Efter
fodnote b/ indsættes følgende nye fodnote:
"c/ Polychlorerede
biphenyler, som defineret i bilag I, ved utilsigtet dannelse og udslip fra
menneskeskabte kilder."
I.         Bilag IV
1.         I punkt 2, i parentesen, udgår
ordet "og", og udtrykket ", og for et givet iltindhold"
tilføjes i slutningen.
2.         Punkt 3 affattes således:
"3.        Grænseværdierne vedrører den
normale driftssituation. For batchdrift vedrører grænseværdierne de
gennemsnitlige niveauer, der registreres over hele batchprocessen - herunder
f.eks. forvarmning, opvarmning og køling."
3.         I punkt 4 erstattes ordet
"standarderne" af udtrykket "gældende standarder", og
udtrykket "f.eks." indsættes før udtrykket "Den Europæiske
Standardiseringsorganisation".
4.         Punkt 6 med fodnote affattes
således:
"6.        Emissioner af PCDD/F opgives i
total toksicitetsækvivalent (TEQ)1/. Værdierne for toksisk ækvivalensfaktor,
som skal bruges i forbindelse med denne protokol, skal være i overensstemmelse
med gældende internationale standarder, herunder WHO's værdier fra 2005 for
toksicitetsækvivalensfaktorer for PCDD/F for pattedyr."
"1/ Total toksicitetsækvivalent (TEQ) er
operationelt defineret ved summen af produkter af koncentrationen af hver
forbindelse ganget med værdien af dens toksiske ækvivalensfaktor (TEF) og er et
skøn over blandingens samlede 2,3,7,8-TCDD-lignende aktivitet. Total
toksicitetsækvivalent blev tidligere forkortet TE."
5.         Punkt 7 med fodnote affattes
således:
"7. Følgende grænseværdier,
som refererer til 11 % O2-koncentration i røggassen, anvendes
for følgende typer af forbrændingsanlæg:
Fast
kommunalt affald (eksisterende stationær kilde, der forbrænder mere end 3 ton i
timen og alle nye stationære kilder)
0,1 ngTEQ/m3
Fast medicinsk
affald (eksisterende stationær kilde, der forbrænder mere end 1 ton i timen og
alle nye stationære kilder)
Ny stationær kilde:                           0,1 ngTEQ/m3
Eksisterende stationær kilde:      0,5 ng TEQ/m3
Farligt
affald (eksisterende stationær kilde, der forbrænder mere end 1 ton i timen og
alle nye stationære kilder)
Ny stationær kilde:                           0,1 ng TEQ/m3
Eksisterende stationær kilde:      0,2 ng
TEQ/m3
Ufarligt
industriaffald1/2/
Ny stationær kilde:                             0,1 ngTEQ/m3
Eksisterende stationær kilde:      0,5 ng TEQ/m3
"1/ Herunder også forbrændingsanlæg
til behandling af biomasseaffald, som kan indeholde halogenerede organiske
forbindelser eller tungmetaller som følge af træbehandlingsmiddel eller
overfladebehandling, og som inkluderer særligt biomasseaffald fra byggeri eller
nedrivningsaffald, men ikke forbrændingsanlæg, som kun behandler andre slags
biomasseaffald."
"2/ Lande med overgangsøkonomier kan
fritage medforbrænding af ufarligt industriaffald i industriprocesser, hvor
denne type affald anvendes som tilskudsbrændsel, der bidrager med op til
10 % af energien."
6.         Efter punkt 7 indsættes følgende
nye punkter:
8.         Følgende
grænseværdi, som refererer til 16 % O2-koncentration i
røggassen, anvendes for sintringsanlæg:
0,5 ng TEQ/m3
9.       Følgende grænseværdi, som
refererer til den faktiske O2-koncentration i røggassen, anvendes
for følgende kilde:
Sekundær stålproduktion - elektriske lysbueovne med en
produktionskapacitet på mere end 2,5 ton smeltet stål pr. time til videre forarbejdning:
0,5 ng TEQ/m3
J.         Bilag VI
1.         Den nuværende tekst i bilaget
nummereres som punkt 1.
2.         I litra a), efter udtrykket "denne protokols
ikrafttræden" indsættes udtrykket "for en part".
3.         Litra b) affattes således:
" For eksisterende stationære
kilder:
i)        otte år efter denne protokols
ikrafttræden for en part. Denne periode kan om nødvendigt forlænges for
specifikke eksisterende stationære kilder i overensstemmelse med bestemmelserne
i den nationale lovgivning vedrørende afskrivningsperiode, eller
ii)       for en part, som er et land med en
overgangsøkonomi, op til femten år efter denne protokols ikrafttræden for den
pågældende part."
4.         Følgende nye punkt 2 tilføjes:
"2. Fristerne for anvendelsen
af de grænseværdier og bedste tilgængelige teknikker, som er opdateret eller
indført som følge af ændringen af denne protokol, er:
a)       for nye stationære kilder: to år efter den relevante ændrings
ikrafttræden for en part
b)         for eksisterende stationære kilder:
i)             otte år efter den relevante ændrings
ikrafttræden for en part eller
ii)            for en part, som er et land med en
overgangsøkonomi, op til femten år efter den relevante ændrings ikrafttræden
for den pågældende part."
K.        Bilag VIII
1.         I afsnit I, andet punktum,
indsættes før udtrykket "bilag V" udtrykket "de retningslinjer,
der er omhandlet i".
2.         Beskrivelsen af kategori 1 i
tabellen i afsnit II 
affattes således:
"Affaldsforbrænding, herunder medforbrænding, af kommunalt, farligt,
ufarligt og medicinsk affald og spildevandsslam."
3.         Følgende nye kategorier tilføjes i
tabellen i afsnit II:
 "13 || Specifikke kemiske fremstillingsprocesser, der udleder utilsigtet dannede persistente organiske miljøgifte, især fremstilling af chlorphenoler og chloranil. 
 14 || Termiske processer inden for metalindustrien, chlorbaserede metoder."   
 ARTIKEL 2: FORHOLD TIL POP-PROTOKOLLEN 
Ingen stat eller regional
organisation for økonomisk integration kan deponere et instrument om accept af
denne ændring, medmindre den tidligere har deponeret eller samtidig deponerer
et instrument om ratifikation, accept, godkendelse eller tiltrædelse af
POP-protokollen.
ARTIKEL 3: IKRAFTTRÆDEN
1.         I overensstemmelse med POP-protokollens artikel 14, stk. 3,
træder denne ændring i kraft på den halvfemsindstyvende dag efter den dag, på
hvilken to tredjedele af parterne i POP-protokollen har deponeret deres
acceptinstrument for ændringen hos depositaren.
2.         Efter denne ændrings ikrafttræden,
som fastsat i stk. 1, træder den i kraft for enhver anden part i protokollen
halvfems dage efter datoen for deponeringen af den pågældende parts
acceptinstrument.
BILAG
Tillæg
til forslag til
Rådets afgørelse
om accept af ændringerne til
1998-protokollen til 1979-konventionen om grænseoverskridende luftforurening
over store afstande angående persistente organiske miljøgifte
Beslutning 2009/2
Optagelse af korte chlorparaffiner og polychlorerede
naphtalener på listerne i bilag I og II til 1998-protokollen om persistente
organiske miljøgifte
Parterne
i protokollen af 1998 angående persistente organiske miljøgifte har på Forvaltningsorganets
27. møde
besluttet at foretage følgende ændringer i
1998-protokollen angående persistente organiske miljøgifte (POP-protokollen)
til konventionen om grænseoverskridende luftforurening over store afstande:
ARTIKEL 1: ÆNDRING
A.        Bilag I
1.         Følgende stoffer indsættes i fortegnelsen
ved at indsætte nedenstående rækker i den korrekte alfabetiske rækkefølge:
 Polychlorerede naphthalener (PCN) || Fremstilling || Ingen 
 Brug || Ingen 
 Korte chlorparaffinerd/ || Fremstilling || Ingen, bortset fra fremstilling til anvendelser angivet i bilag II 
 Brug || Ingen, bortset fra anvendelser angivet i bilag II 
2.         I slutningen af bilag I
tilføjes følgende fodnote:
"d/Ved korte
chlorparaffiner forstås chloralkaner med en kæde på 10-13 (inklusive)
kulstofatomer og en chloreringsgrad på mindst 48 vægtprocent."
B:        Bilag II
Følgende
stof indsættes i fortegnelsen ved at indsætte nedenstående række i den korrekte
alfabetiske rækkefølge:
 Korte chlorparaffinerb/ || a) brandhæmmende midler i gummi anvendt på samlebånd i mineindustrien b) brandhæmmende midler i fugemasser til dæmninger og diger. || Parterne bør træffe foranstaltninger til at eliminere disse anvendelser, når der findes egnede alternativer. Senest i 2015 og derefter hvert fjerde år, skal hver part, som anvender disse stoffer, indberette fremskridt med at eliminere dem og forelægge Forvaltningsorganet oplysninger om sådanne fremskridt. Med udgangspunkt i indberetningerne genvurderes de begrænsede anvendelser. 
2.         I slutningen af bilag II tilføjes
følgende fodnote:
"b/Ved korte
chlorparaffiner forstås chloralkaner med en kæde på 10-13 (inklusive)
kulstofatomer og en chloreringsgrad på mindst 48 vægtprocent."
ARTIKEL 2: FORHOLD TIL POP-PROTOKOLLEN
Ingen stat eller regional
organisation for økonomisk integration kan deponere et instrument om accept af
denne ændring, medmindre den tidligere har deponeret eller samtidig deponerer
et instrument om ratifikation, accept, godkendelse eller tiltrædelse af
POP-protokollen.
ARTIKEL 3: IKRAFTTRÆDEN
1.         I overensstemmelse med
POP-protokollens artikel 14, stk. 3, træder denne ændring i kraft på den
halvfemsindstyvende dag efter den dag, på hvilken to tredjedele af parterne i
POP-protokollen har deponeret deres acceptinstrument for ændringen hos
depositaren.
2.         Efter denne ændrings ikrafttræden,
som fastsat i stk. 1, træder den i kraft for enhver anden part i protokollen
halvfems dage efter datoen for deponeringen af den pågældende parts
acceptinstrument.